ශ්‍රී ලාංකීය රගර් පිටියට නව අත්දැකීමක් එක්කරනු ලබන කාල්ටන් සුපර් සෙවන්ස් රගර් තරගාවලියට මේ මස 29 සහ 30 දෙදින නිත්තවෙල ක්‍රීඩා පිටියේදීත් ලබන මස 5 සහ 6 දෙදින කොළඹ රාජකීය විදුහල් ක්‍රීඩා සංකීර්ණයේදීත් පැවැත්වේ.නව මුහුණුවරක් යටතේ පැවැත්වෙන මේ තරගාවලියට පළාත් 10කින් කණ්ඩායම් 10ක් තරග වදිති.ශ්‍රී ලංකා රගර් සංගමය හා එක්ව කාල්ටන් ක්‍රීඩා සමාජය සංවිධානය කරනු ලබන මේ තරගාවලිය 2009 වසරේදී ආරම්භ වූයේ ජාත්‍යන්තර කණ්ඩායම් සහභාගී වන තරගාවලියක් ලෙසටය.නමුත් 3 වැනි වරට පැවැත්වෙන මෙවර තරගාවලියේ සිට එය දේශීය ක්‍රීඩකයන්ට වැඩි අවස්ථාවක් ලබා දීමේ අරමුණින් ඉන්දීය ප්‍රිමියර් ලීග් ක්‍රිකට් තරගාවලියේ ආකෘතිය අනුව පැවැත්වේ.මෙහිදී කණ්ඩායම් 10 කාණ්ඩ 2ක් යටතේ තරග වදින අතර සෑම කණ්ඩායමකටම විදේශීය ක්‍රීඩකයන් තිදෙනෙකු බැගින් ඇතුළත් කර ගැනීමට අවස්ථාව හිමිවනු ඇත.එමෙන්ම මෙරට යොවුන් රගර් ක්‍රීඩකයන්ට වැඩි අවස්ථාවක් ලබා දීමේ අරමුණින් සෑම තරගයකටම අවුරුදු 21න් පහළ ක්‍රීඩකයකුගේ සහභාගීත්වය අනිවාර්යය කර තිබේ.දිස්ත්‍රික් 9ක් නියෝජනය කරමින් තරගවදින කණ්ඩායම් සඳහා විදේශීය පුහුණුකරුවන්ගේ සහාය ලබා ගැනීමටද අවස්ථාව සලසා තිබේ.තරගාවලියට සහභාගීවන ජැෆ්නා චැලෙන්ජර්ස් කණ්ඩායමේ නායකයා ලෙස යෝෂිත රාජපක්ෂ ද වෙස්ටර්න් වොරියර්ස් කණ්ඩායමේ නායකයා ලෙස දුෂාන්ත ලෙව්කේද නෝර්ත් වෙස්ටර්න් බ්ලැක්ස් කණ්ඩායමේ නායකයා ලෙස චානක චන්දිමාල් ද කටයුතු කරති.ලසින්ත ද කොස්තා ඊස්ටර්න් ඊගල්ස් කණ්ඩායමේ නායකයා ලෙසද සාලිය හඳපාන්ගොඩ සබරගමුව ස්ටැලියන්ස් කණ්ඩායමේ නායකයා ලෙසද කටයුතු කරන අතර ඌව වයිපර්ස් පිලේ නායකත්වයට කෝසල තිසේරා විසින් දරනු ලබයි.නෝර්ත් සෙන්ට්‍රල් ටයිපූන්ස් කණ්ඩායමේ නායකයා ලෙස තනූජ සෙනෙවිරත්න ද සදර්න් ෂාක්ස් කණ්ඩායමේ නායකයා ලෙස අම්ජාඩ් බක්ෂ් ද කටයුතු කරති.ෆසිල් මරිජා සෙන්ට්‍රල් කිංග්ස් පිලේ නායකත්වය දරනු ලබන අතර නෝදර්න් ග්ලැඩියේටර්ස් පිලේ නායකත්වය සංජීව ජයසිංහ විසින් දරනු ලබයි..